ΚΑΝΟΝΙΣΜÓΣ (EE) αριθ. 791/2010 ΤΗΣ ΕΠΙΤΡΟΠΉΣ, της 6ης Σεπτεμβρίου 2010, που τροποποιεί τον κανονισμό (ΕΚ) αριθ. 474/2006 για τη σύσταση κοινοτικού καταλόγου αερομεταφορέων οι οποίοι υπόκεινται σε απαγόρευση λειτουργίας εντός της Κοινότητας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2005, για τη σύσταση κοινοτικού καταλόγου αερομεταφορέων οι οποίοι υπόκεινται σε απαγόρευση λειτουργίας εντός της Κοινότητας και για την ενημέρωση των επιβατών αεροπορικών μεταφορών σχετικά με την ταυτότητα του πραγματικού αερομεταφορέα, καθώς και για την κατάργηση του άρθρου 9 της οδηγίας 2004/36/ΕΚ (1), και ιδίως το άρθρο 4, Εκτιμώντας τα ακόλουθα: (1) Με τον κανονισμό (ΕΚ) αριθ. 474/2006 της Επιτροπής (2), της 22ας Μαρτίου 2006, καθιερώθηκε ο κοινοτικός κατάλογος των αερομεταφορέων που υπόκεινται σε απαγόρευση λειτουργίας εντός της Ευρωπαϊκής Ένωσης, όπως προβλέπεται στο κεφάλαιο ΙΙ του κανονισμού (ΕΚ) αριθ. 2111/2005 (3). (2) Σύμφωνα με το άρθρο 6 παράγραφος 1 του κανονισμού (ΕΚ) αριθ. 2111/2005, δύο κράτη μέλη έλαβαν έκτακτα μέτρα άμεσης απαγόρευσης λειτουργίας στο έδαφός τους με σκοπό την αντιμετώπιση απρόβλεπτων προβλημάτων ασφάλειας. (3) Σύμφωνα με το άρθρο 6 παράγραφος 3 του κανονισμού (ΕΚ) αριθ. 2111/2005 και το άρθρο 2 του κανονισμού (ΕΚ) αριθ. 473/2006 της 22ας Μαρτίου 2006, για θέσπιση των εκτελεστικών κανόνων όσον αφορά τον κοινοτικό κατάλογο των αερομεταφορέων οι οποίοι υπόκεινται σε απαγόρευση λειτουργίας εντός της Κοινότητας, όπως προβλέπεται στο κεφάλαιο ΙΙ του κανονισμού (ΕΚ) αριθ. 2111/2005 (4), τα δύο κράτη μέλη ζήτησαν να επικαιροποιηθεί ο κατάλογος των αερομεταφορέων που απαγορεύεται να δραστηριοποιούνται εντός της Ευρωπαϊκής Ένωσης. (4) Είναι προφανές ότι η συνέχιση της λειτουργίας αυτών των αερομεταφορέων ενδέχεται να δημιουργήσει σοβαρό κίνδυνο για την ασφάλεια και ότι ο κίνδυνος αυτός δεν έχει αντιμετωπισθεί πλήρως με τα μέτρα που έλαβαν τα δύο οικεία κράτη μέλη. (5) Η Επιτροπή ενημέρωσε όλους τους ενδιαφερόμενους αερομεταφορείς αναφέροντας τα ουσιώδη περιστατικά και τους προβληματισμούς που θα μπορούσαν να αποτελέσουν τη βάση για τη λήψη απόφασης, με την οποία θα τους επιβληθεί απαγόρευση λειτουργίας εντός της Ευρωπαϊκής Ένωσης. (6) Επειδή χρειάζονται επείγοντα μέτρα για την αντιμετώπιση της κατάστασης, σύμφωνα με το άρθρο 4 παράγραφος 3 του κανονισμού (ΕΚ) αριθ. 473/2006, δεν απαιτείται από την Επιτροπή να συμμορφωθεί προς τις διατάξεις του άρθρου 4 παράγραφος 1 του ιδίου κανονισμού. Η Επιτροπή έδωσε ωστόσο την ευκαιρία στους συγκεκριμένους αερομεταφορείς να συμβουλευθούν τα έγγραφα που είχαν διαβιβάσει τα κράτη μέλη, να υποβάλουν γραπτώς τα σχόλιά τους και να τα παρουσιάσουν προφορικά στην Επιτροπή και στα μέλη της επιτροπής ασφάλειας των αερομεταφορών. (7) Η Επιτροπή και ορισμένα κράτη μέλη συμβουλεύθηκαν τις αρχές που είναι αρμόδιες για τη ρυθμιστική εποπτεία των ενδιαφερομένων αερομεταφορέων. (8) Συνεπώς, ο κανονισμός (ΕΚ) αριθ. 474/2006 πρέπει να τροποποιηθεί αναλόγως. (9) Υπάρχουν επαληθευμένα αποδεικτικά στοιχεία για σοβαρές ελλείψεις στον αερομεταφορέα Meridian Airways που έχει λάβει πιστοποίηση στη Δημοκρατία της Γκάνα. Οι εν λόγω ελλείψεις διαπιστώθηκαν από το Βέλγιο, τη Γαλλία, τη Γερμανία, τις Κάτω Χώρες και το Ηνωμένο Βασίλειο κατά τη διάρκεια επιθεωρήσεων διαδρόμου που διενεργήθηκαν στο πλαίσιο του προγράμματος SAFA (5) (10) Σε σύσκεψη με την Επιτροπή στις 9 Ιουνίου 2010, στην οποία συμμετείχαν επίσης οι αρμόδιες αρχές της Γκάνα μαζί με τις αρμόδιες αρχές του Βελγίου και του Ηνωμένου Βασιλείου, ο αερομεταφορέας υπέβαλε σχέδιο διορθωτικών μέτρων για την αντιμετώπιση των ελλείψεων ασφάλειας. (11) Το Ηνωμένο Βασίλειο και το Βέλγιο κοινοποίησαν στην Επιτροπή ότι, στις 23 Ιουλίου 2010 και στις 27 Ιουλίου 2010 αντίστοιχα, επέβαλαν αμέσως απαγόρευση λειτουργίας για όλο τον στόλο της Meridian Airways, με βάση το άρθρο 6 παράγραφος 1 του κανονισμού (ΕΚ) αριθ. 2111/2005. (12) Επιπλέον, το Βέλγιο και το Ηνωμένο Βασίλειο υπέβαλαν στην Επιτροπή, στις 29 Ιουλίου 2010, αίτημα επικαιροποίησης του κοινοτικού καταλόγου σύμφωνα με το άρθρο 4 παράγραφος 2 του κανονισμού (ΕΚ) αριθ. 2111/2005, και όπως ορίζει το άρθρο 6 του κανονισμού (ΕΚ) αριθ. 473/2006, προκειμένου να επεκταθεί σε όλο τον στόλο της Meridian Airways η απαγόρευση λειτουργίας στην Ευρωπαϊκή Ένωση. (13) Η Meridian Airways έδειξε ότι δεν είναι σε θέση να αντιμετωπίσει τις ελλείψεις ασφάλειας σύμφωνα με το αίτημα του Βελγίου, όπως αποδεικνύεται από τις συνεχιζόμενες ελλείψεις στην ασφάλεια. Κατά τις επιθεωρήσεις διαδρόμου στο Ηνωμένο Βασίλειο τον Ιούλιο του 2010 εντοπίστηκαν πολλά προβλήματα αξιοπλοΐας στα αεροσκάφη της Meridian, τα οποία δημιούργησαν επίσης ανησυχίες για τον έλεγχο και τη διαχείριση των προτύπων ασφάλειας των πτήσεων από την Meridian Airways. Αντίστοιχα με τα αποτελέσματα αυτών των ελέγχων ήταν τα δυσμενή αποτελέσματα επιθεωρήσεων διαδρόμου που διενεργήθηκαν πέρυσι από άλλα κράτη μέλη, κατά τις οποίες διαπιστώθηκαν σημαντικά συστημικά προβλήματα ασφάλειας εντός του αερομεταφορέα. (14) Οι αρμόδιες αρχές της Δημοκρατίας της Γκάνα, ενώ ήταν πρόθυμες να συνεργαστούν με τα κράτη μέλη στην αντιμετώπιση των ελλείψεων που εντοπίστηκαν, δεν αντιμετώπισαν επαρκώς σημαντικές διαπιστώσεις σε θέματα ασφάλειας που προέκυψαν κατά τις επιθεωρήσεις SAFA, όπως αποδεικνύεται από τις συνεχιζόμενες ελλείψεις σε θέματα ασφάλειας. Ωστόσο, μετά την κοινοποίηση από την Επιτροπή των ανησυχιών της σχετικά με τα πρότυπα ασφάλειας του αερομεταφορέα, οι αρμόδιες αρχές της Γκάνας ανέστειλαν το πιστοποιητικό αερομεταφορέα της Meridian Airways, στις 29 Ιουλίου 2010. (15) Στις 12 Αυγούστου 2010 οι υπηρεσίες της Επιτροπής και οι αρμόδιες αρχές του Βελγίου, της Γερμανίας και του Ηνωμένου Βασιλείου δέχθηκαν σε ακρόαση την Meridian Airways. Οι διαβουλεύσεις αυτές δεν οδήγησαν σε ικανοποιητικές λύσεις για τη βραχυπρόθεσμη αντιμετώπιση των ελλείψεων ασφαλείας που έχουν εντοπισθεί. Οι αρμόδιες αρχές της Δημοκρατίας της Γκάνα αρνήθηκαν να παρευρεθούν στη συνεδρίαση. (16) Η Επιτροπή λαμβάνει υπόψη τη δέσμευση του αερομεταφορέα να συνεχίσει το σχέδιό του διορθωτικών μέτρων. Η πρόοδος που σημειώθηκε στην εφαρμογή του σχεδίου διορθωτικών μέτρων από τον αερομεταφορέα, καθώς και τυχόν άλλες εξελίξεις πρέπει να εξεταστούν κατά την προσεχή συνεδρίαση της επιτροπής για την ασφάλεια των αερομεταφορών. (17) Βάσει των κοινών κριτηρίων, εκτιμάται ότι η Meridian Airways δεν πληροί τα σχετικά πρότυπα ασφάλειας. Πρέπει να απαγορευθεί το σύνολο των δραστηριοτήτων του αερομεταφορέα και ο αερομεταφορέας να περιληφθεί στο παράρτημα A. (18) Υπάρχουν επαληθευμένα αποδεικτικά στοιχεία για σοβαρές ελλείψεις στον αερομεταφορέα Airlift International (GH) Ltd που έχει λάβει πιστοποίηση στη Δημοκρατία της Γκάνα. Οι εν λόγω ελλείψεις διαπιστώθηκαν από το Ηνωμένο Βασίλειο κατά τη διάρκεια επιθεωρήσεων διαδρόμου που διενεργήθηκαν στο πλαίσιο του προγράμματος SAFA (6) (19) Οι αρμόδιες αρχές του Ηνωμένου Βασιλείου κοινοποίησαν στην Επιτροπή ότι, στις 29 Ιουλίου 2010, επέβαλαν αμέσως απαγόρευση λειτουργίας για όλο τον στόλο της Airlift International (GH) Ltd, λόγω του αριθμού των σοβαρών και σημαντικών ευρημάτων που διαπιστώθηκαν κατά την επιθεώρηση διαδρόμου, καθώς και της αγνόησης από το πλήρωμα των εφαρμοστέων περιορισμών του χρόνου πτήσης. (20) Επιπλέον, το Ηνωμένο Βασίλειο υπέβαλε στην Επιτροπή, στις 29 Ιουλίου 2010, αίτημα επικαιροποίησης του κοινοτικού καταλόγου σύμφωνα με το άρθρο 4 παράγραφος 2 του κανονισμού (ΕΚ) αριθ. 2111/2005, και όπως ορίζει το άρθρο 6 του κανονισμού (ΕΚ) αριθ. 473/2006, προκειμένου να επεκταθεί σε όλο τον στόλο της Airlift International (GH) Ltd η απαγόρευση λειτουργίας στην Ευρωπαϊκή Ένωση. (21) Κατόπιν του αιτήματος του Ηνωμένου Βασιλείου, η Επιτροπή πραγματοποίησε διαβουλεύσεις με τον αερομεταφορέα και τις αρμόδιες αρχές που είναι επιφορτισμένες με την εποπτεία του. Οι διαβουλεύσεις αυτές δεν παρείχαν τη βεβαιότητα ότι είχαν εξαλειφθεί οι ελλείψεις στην ασφάλεια που εντοπίστηκαν και ότι είχε τεθεί σε εφαρμογή επαρκές σχέδιο δράσης προκειμένου να αποτραπεί η επανάληψη τους. (22) Στις 18 Αυγούστου 2010 οι υπηρεσίες της Επιτροπής και οι αρμόδιες αρχές της Γερμανίας και του Ηνωμένου Βασιλείου δέχθηκαν σε ακρόαση την Airlift International (GH) Ltd και τις αρμόδιες αρχές της Γκάνα. Ο αερομεταφορέας προσκόμισε έγγραφα που αποδείκνυαν ότι επιτρεπόταν η εκμετάλλευση τεσσάρων αεροσκαφών τύπου DC8-63F (σήματα νηολόγησης 9G-FAB, 9G-TOP, 9G-RAC, 9G-SIM), εκ των οποίων τα αεροσκάφη με τα σήματα νηολόγησης 9G-FAB και 9G-SIM ήταν αποθηκευμένα. Ο αερομεταφορέας εξήγησε τις διαδικασίες ασφάλειας που εφαρμόζονταν, αλλά δεν μπορούσε να εξηγήσει σαφώς για ποιο λόγο δεν πληρούσε τα διεθνή πρότυπα το αεροσκάφος με σήμα νηολόγησης 9G-RAC, το οποίο δεν ήταν πλέον αποθηκευμένο ώστε να εκτελεί πτήσεις προς το ΗΒ. Ο αερομεταφορέας ανέφερε ότι είχε βελτιώσει προσφάτως τις ρυθμίσεις για τη διαχείριση της ποιότητας και της ασφάλειας και ήταν σε εξέλιξη η επανεξέταση των διαδικασιών διαχείρισης της ασφάλειας. (23) Λαμβανομένων υπόψη των μέτρων που λήφθηκαν από τον αερομεταφορέα μέχρι τώρα και βάσει των κοινών κριτηρίων, εκτιμάται ότι η Airlift International (GH) Ltd πρέπει να περιληφθεί στο παράρτημα B ώστε να επιτρέπεται η εκτέλεση πτήσεων μόνον με το αεροσκάφος με το σήμα νηολόγησης 9G-TOP. Η Επιτροπή θα εξετάσει την κατάσταση κατά την προσεχή συνεδρίαση της επιτροπής για την ασφάλεια των αερομεταφορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 474/2006 τροποποιείται ως εξής: 1. Το παράρτημα Α αντικαθίσταται από το κείμενο του παραρτήματος Α του παρόντος κανονισμού. 2. Το παράρτημα Β αντικαθίσταται από το κείμενο του παραρτήματος Β του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Σεπτεμβρίου 2010.

[Source: multi_eurlex | Tokens: 8603]